ORDE do 9 de xullo de 2024 pola que se establecen os servizos mínimos que se van prestar durante a folga convocada con carácter indefinido desde o 15 de xullo de 2024 pola Confederación Intersindical Galega (CIG) na empresa Maitours, S.L., integrante da UTE titular do contrato de servizo público de transporte regular de viaxeiros de uso xeral XG642.
Consellería de Presidencia, Xustiza e Deportes — III. Outras disposicións — 12/07/2024

O exercicio da folga por parte dos traballadores para a lexítima defensa dos seus intereses é un dereito fundamental recoñecido pola Constitución no seu artigo 28.2. O seu respecto e a súa protección resultan esenciais para o correcto funcionamento dun estado democrático, en que se deben garantir todos os mecanismos de expresión da soberanía popular. Non obstante o anterior, o exercicio dese dereito debe cohonestarse co respecto ao resto dos dereitos constitucionalmente establecidos e coa garantía de acceso da comunidade aos servizos considerados esenciais.
No sector do transporte, os servizos que se prestan teñen un carácter esencial para a cidadanía en canto que supoñen unha ferramenta básica para o exercicio doutros dereitos, como son os de libre circulación dentro do territorio nacional (artigo 19 da Constitución), á educación (artigo 27) e ao traballo (artigo 35). Desta maneira, a garantía dunha mínima mobilidade da cidadanía durante a xornada de folga convértese nunha demanda do interese xeral que debe ser atendida pola Administración no ámbito das competencias que ten atribuídas.
O 24 de xuño de 2024, o sindicato Confederación Intersindical Galega (CIG) comunicou a convocatoria dunha folga con carácter indefinido desde o 15 de xullo de 2024 na empresa Maitours, S.L., integrante da UTE titular do contrato de servizo público de transporte regular de viaxeiros de uso xeral XG642-Metropolitano de Ferrol.
A indicada convocatoria afecta o ámbito territorial dos servizos prestados no marco do contrato XG642-Metropolitano de Ferrol e os/as traballadores/as que prestan servizos para a indicada empresa no centro de traballo de Narón.
No marco das competencias atribuídas á Consellería de Presidencia, Xustiza e Deportes no sector do transporte, os servizos afectados por esta folga son:
A) Servizos públicos de transporte regular de uso xeral: está afectada pola folga a concesión do servizo público de transporte regular de viaxeiros por estrada de uso xeral XG642-Metropolitano de Ferrol, cuxa concesionaria é a UTE Ferrolbus, na cal participa a empresa Maitours, S.L.
Respecto das expedicións non integradas, diferéncianse as de lonxitude inferior a vinte e cinco quilómetros, nas cales, nas franxas horarias da primeira e última hora do día, das 6.00 ás 9.00 horas e das 18.00 ás 21.00 horas, se establece como servizos mínimos o cincuenta por cento das expedicións existentes, e as expedicións non integradas de lonxitude superior a vinte e cinco quilómetros, con orixe ou destino nalgunha das sete cidades, nas cales se mantén unha expedición de ida e outra de volta nos servizos con saída anterior ás 14.00 horas e posterior ás 18.00 horas.
Tendo en conta que a convocatoria se efectúa de xeito indefinido desde o 15 de xullo e que a explotación dos servizos de transporte varía duns días da semana a outros, no anexo desta orde proponse o calendario de servizos mínimos que se van prestar nos diferentes días da semana para a tempada estival, e deberanse establecer os servizos mínimos que se van prestar no caso de que a folga continúe máis alá do dito período temporal.
B) Servizos de transporte público regular de uso especial-escolares: estes servizos non resultan afectados polo ámbito temporal de aplicación dos servizos mínimos definidos nela.
C) Servizos regulares de uso especial para transporte de traballadores: co fin de garantir a chegada e a saída aos postos de traballo naqueles servizos de carácter interurbano en que a ausencia dunha previsión mínima crebaría toda posibilidade de acceso ao traballo, propóñense como mínimos todos os servizos nas expedicións anteriores ás 9.00 horas e posteriores ás 18.00 horas.
Tras ser convocado o Comité de Folga a manter unha xuntanza para analizar a proposta de servizos mínimos, esta tivo lugar o día 9 de xullo de 2024 coa participación de representantes da Administración e da entidade sindical convocante, e acadouse a conformidade do Comité de Folga coa proposta de servizos mínimos presentada.
As circunstancias apuntadas e a garantía de dereitos vinculados coa mobilidade, co traballo e coa propia liberdade de circulación son as que levan a establecer os servizos mínimos concretados na presente orde, dirixidos a garantir a mínima prestación de servizos que posibilite o exercicio daqueles outros dereitos esenciais; compatibilízase así o contido esencial de todos os dereitos en conflito.
Na súa virtude, por proposta da Dirección Xeral de Mobilidade e coa conformidade do Comité de Folga,
Artigo único.
Servizos mínimos
Durante a folga convocada pola Confederación Intersindical Galega (CIG) con carácter indefinido desde o 15 de xullo de 2024 na empresa Maitours, S.L., terán a consideración de servizos mínimos os seguintes:
1. Servizos públicos de transporte regular de uso xeral: os servizos que se relacionan no anexo desta orde.
2. Servizos regulares de uso especial para o transporte de traballadores: todos os servizos nas expedicións anteriores ás 9.00 horas e posteriores ás 18.00 horas.
As empresas de transporte daranlle a máxima difusión dos servizos concretos que resulten afectados por esta orde ás persoas usuarias a través daqueles medios que permitan o seu coñecemento e, en todo caso, nos propios vehículos, con antelación ao inicio e durante a folga.
Disposición derradeira única.
Entrada en vigor
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 9 de xullo de 2024